

Bedriftsundersøkelsen 2025

Nav Vestfold og Telemark

Telemark fylke

8. mai 2025

**HOVEDKONKLUSJONER**

Navs bedriftsundersøkelse kartlegger etterspørselen etter arbeidskraft i de ulike næringene, både i landet og i fylkene. I tillegg estimeres mangelen på arbeidskraft både i næringer og for ulike yrker.

Årets bedriftsundersøkelse viser at 27 prosent av bedriftene planlegger å øke antall ansatte, mens ni prosent forventer å nedbemanne. Resten av bedriftene forventer en uendret situasjon. Dette gir en positiv netto forventning på 18 prosent det kommende året. Telemark har nest høyest forventning i landet. Netto forventning i hele landet er 11 prosent.

20 prosent av bedriftene som har svart i Telemark, har forsøkt å rekruttere inn personer uten å få tak i ønsket kompetanse de siste tre måneder, eller ansatt noen med lavere eller annen formell kompetanse enn de i utgangspunktet ønsket. Rekrutteringsproblemene er størst innen transport og lagring, helse- og sosialtjeneste, undervisning, industrien samt overnatting og servering.

Mangel på arbeidskraft har gått ned fra i fjor. Det estimeres at bedriftene i Telemark har en mangel på 959 personer. I 2024 ble det estimert en mangel på 1 362 personer. Næringene med størst mangel på arbeidskraft er helse- og sosialtjeneste, varehandel, motorvognreparasjoner og eiendomsdrift, forretningsmessig og faglig tjenesteyting.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Innhold

[**Navs bedriftsundersøkelse** 3](#_Toc197338000)

[Datagrunnlaget for Telemark 3](#_Toc197338001)

[Spesielt om utvalget i 2025 (hele landet) 3](#_Toc197338002)

[Spørsmålsformulering 4](#_Toc197338003)

[**Situasjonen på arbeidsmarkedet i Telemark** 5](#_Toc197338004)

[Sysselsetting 6](#_Toc197338005)

[Sysselsetting i næringene 6](#_Toc197338006)

[**Bedriftenes forventninger** 8](#_Toc197338007)

[Mislykket rekruttering 12](#_Toc197338008)

[**Arbeidskraftbehovet i Telemark** 17](#_Toc197338009)

[Arbeidskraftbehov - næring 17](#_Toc197338010)

[Arbeidskraftbehov - yrker 18](#_Toc197338011)

[Arbeidskraftbehov - utdanning 19](#_Toc197338012)

[Størst optimisme innen eiendomsdrift, forretningsmessig og faglig tjenesteyting 21](#_Toc197338013)

[Økt forventning innen bygge- og anleggsvirksomhet 21](#_Toc197338014)

[Variasjon i industrien 22](#_Toc197338015)

[Lave forventninger i undervisning 22](#_Toc197338016)

[**Referanser** 23](#_Toc197338017)

[**NAVs bedriftsundersøkelse 2025** 24](#_Toc197338018)

[***Kartlegging av arbeidsmarkedet*** 24](#_Toc197338019)

# 

# **Navs bedriftsundersøkelse**

Bedriftsundersøkelsen er en landsomfattende årlig undersøkelse i regi av Arbeids- og velferdsdirektoratet.

Formålet med undersøkelsen er å kartlegge bedriftenes etterspørsel etter arbeidskraft det kommende året. Hvilke næringsgrupper som venter etterspørsel eller reduksjon i etterspørsel av arbeidskraft, og om bedriftene har forsøkt å rekruttere arbeidskraft uten å få tak i ønsket kompetanse. Nav skal innhente informasjon om arbeidsmarkedet etter NAV-loven § 4, og undersøkelsen er en viktig kilde til å bedre kunnskapen til Nav om bedriftenes behov for arbeidskraft. Kunnskapen om hvilken kompetanse arbeidsgiverne har problemer med å få tak i, er viktig for at Nav skal kunne yte god service ovenfor arbeidssøkere og arbeidsgivere.

Nav Vestfold og Telemark vil benytte anledningen til å takke Nav medarbeidere i hele fylket, som har gjennomført intervjuer av virksomhetene og bidratt til den høye svarprosenten. Vi vil også takke alle bedrifter som har besvart spørreskjemaet og dermed gjort undersøkelsen mulig. Dere har hjulpet oss betydelig med å innhente viktig og nyttig informasjon. Ved å kjenne til næringslivets behov og forventninger, kan Nav på en bedre måte bidra til kvalifisering og rekruttering av arbeidskraft. Resultatene fra bedrifts-undersøkelsen brukes også som grunnlag til å utarbeide arbeidsmarkedsprognoser. Den gir en god indikasjon på utviklingen i arbeidsmarkedet.

## Datagrunnlaget for Telemark

Kunnskapsavdelingen hos Arbeids- og velferdsdirektoratet trakk et representativt utvalg av virksomheter i de enkelte fylker og regioner. Størrelsen på utvalget er bestemt slik at det skal sikre representativitet for alle næringer (tosifret NACE).

Navs bedriftsundersøkelse i Telemark inkluderte i år et utvalg på 749 bedrifter og foretak, både offentlige og private med tre eller flere ansatte. Utvalget ble kontaktet direkte av Nav medarbeidere i tilhørende kommune i perioden 3. februar til 10. mars 2025.

Det er ønskelig at svarprosenten overstiger 60 prosent. Det ble innhentet svar fra 681 bedrifter, noe som ga en svarprosent på 91.

## Spesielt om utvalget i 2025 (hele landet)

Utvalget er trukket for å være representativt på to-siffer næringsnivå i hvert fylke. Utvalget er representativt på dette nivået, men fra år til år kan det oppstå enkelte variasjoner i hvordan ulike undernæringer er representert i utvalget, samt i hvilke bedrifter som faktisk svarer på undersøkelsen.

I 2025 har sammensetningen av virksomheter på lavere nivå i næringsfordelingen endret seg i enkelte næringer sammenlignet med i 2024. Særlig gjelder dette innenfor næringen helse- og sosialtjenester.

I 2025 består utvalget av litt færre virksomheter innen undernæringene 87.102 (somatiske sykehjem), 86.901 (hjemmesykepleie) og 86.101 (alminnelige somatiske sykehus) enn i fjor, og flere virksomheter fra andre deler av næringen. Særlig stor er økningen av 88.911 (barnehager). Det er like mange virksomheter med i utvalget som i 2024, men virksomheter i de næringene det er litt få av, pleier å være viktige for mangelen av helseyrker som sykepleiere og helsefagarbeidere.

Fordi det vanligvis er virksomheter i helse- og sosialtjenester som i størst grad oppgir at de mangler ansatte, kan endringer i sammensetningen av virksomheter i denne næringen medføre at estimert mangel på arbeidskraft blir lavere i 2025 enn det ville vært med samme sammensetning som i 2024. Samlet sett for hele landet, er utslaget innenfor feilmarginen som generelt er forbundet med utvalgsundersøkelser. Samtidig er utslaget ulikt i de enkelte fylkene, og særlig i Trøndelag, Nordland og Møre og Romsdal ser estimatet for helse- og sosialtjenester ut til å være påvirket av slike sammensetningseffekter i utvalget.

I tillegg er det enkelte skjevheter innen næringene undervisning og offentlig administrasjon. Særlig er 85.201 (ordinær grunnskoleundervisning) noe lavere representert, mens 84.1 (offentlig administrasjon og forvaltning) er overrepresentert. Disse skjevhetene slår imidlertid i liten grad ut i estimatene for mangel etter arbeidskraft, ettersom disse næringene vanligvis har relativt lav mangel.

For Telemark sin del er det litt færre sykehjem med i utvalget i år, enn i 2024, og mangelestimatet innen helse- og sosialtjeneste er også litt lavere i år sammenlignet med 2024.

## Spørsmålsformulering

Undersøkelsen inneholder fem spørsmål. De fem spørsmålene er felles for hele landet og måler behov for arbeidskraft og eventuelle rekrutteringsproblemer.

I spørsmål én blir bedriftene bedt om å oppgi antall ansatte i dag, og i spørsmål to blir man spurt om å oppgi hvor mange ansatte man forventer å ha om ett år. Svaralternativene i spørsmål to er: 1) Flere enn i dag 2) Like mange som i dag 3) Færre enn i dag.

I spørsmål tre blir det spurt om bedriftene har forsøkt å rekruttere arbeidskraft de siste tre månedene uten å få tak i rett/ønsket kompetanse, og eventuelt om dette skyldes få/ingen kvalifiserte søkere (spørsmål 4). Bedriftene som ikke har fått tak i rett/ønsket kompetanse blir bedt om å spesifisere innenfor hvilke yrker og utdanninger de har rekrutteringsproblemer (spørsmål 5).

**Fylkesdeling og region**

Etter fire år som storfylke gjenoppstod Vestfold fylkeskommune og Telemark fylkeskommune 1.januar 2024. Samtidig gikk Nav Vestfold og Telemark over til å bli en region. Det blir også i årets Bedriftsundersøkelse en rapport for Vestfold og en rapport for Telemark, men rapportene vil inneholde store likheter foruten selve resultatene.

# **Situasjonen på arbeidsmarkedet i Telemark**

Den uvanlig høye mangelen på arbeidskraft som ble estimert i starten av 2022, var et resultat av blant annet svært lav arbeidsledighet og høy vekst i fastlandsøkonomien. 2023 ble preget av kraftig prisvekst som sentralbanken forsøkte å bremse via økt styringsrente. Arbeidsledigheten økte i 2023, samtidig som etterspørselen etter arbeidskraft sank noe, og den estimerte mangelen på arbeidskraft gjennom Bedriftsundersøkelsen ble redusert med 42 prosent sammenlignet med 2022 (for det som på det tidspunktet var Vestfold og Telemark fylke).

I 2024 var det i gjennomsnitt litt færre stillinger utlyst i Telemark sammenlignet med 2023. I 2025 er det flere stillinger utlyst sammenlignet med året før per mars 2025.

Norsk økonomi har opplevd svak vekst de siste årene, men med et blandet bilde. Høye oljeinvesteringer har holdt aktiviteten i petroleumsindustrien høy, mens en svak kronekurs har vært gunstig for eksport. Boliginvesteringene har derimot falt på grunn av høyere rente og inflasjon, selv om boligprisene har økt det siste året (på landsbasis). Dette sammen med forventninger om lavere rente, kan gi bedre tider for bygg og anlegg. Fremover forventes vekst i offentlige investeringer, spesielt innen forsvar, men internasjonal usikkerhet kan påvirke norske bedrifter.

I et historisk perspektiv har ledigheten holdt seg lav, men den ligger nå på et litt høyere nivå sammenlignet med de siste årene. Hovedårsakene til at ledigheten har økt er flere arbeidssøkere fra Ukraina og mindre aktivitet i bygg- og anleggsbransjen, figur 1.

Ledigheten i Telemark har i hele perioden vært på et høyere nivå enn landsgjennomsnittet, se figur 2.

**Figur 1. Antall helt arbeidsledige og arbeidssøkere på arbeidsmarkedstiltak, og antall ledige stillinger i perioden mars 2022 – mars 2025 i Telemark**

*Kilde:* Nav

**Figur 2. Andel helt arbeidsledige og arbeidssøkere på arbeidsmarkedstiltak i Telemark og i landet, mars 2022 – mars 2025**

*Kilde:* Nav

## Sysselsetting

Ifølge Statistisk sentralbyrås registerbaserte sysselsettingstall var det 84 770 personer sysselsatt med bosted i Telemark 4. kvartal 2024. Det er opp 350 personer eller 0,4 prosent fra året før. Innad i Telemark er det høyest andel sysselsatte i befolkningen mellom 15 og 74 år per 4. kvartal 2024 i Vinje med 71,9 prosent. Lavest andel er det i Kragerø med 61,1 prosent.

Ifølge tall fra SSB var det i alt registrert 21 153 bedrifter i Telemark per januar 2025. Dette er en nedgang på 0,5 prosent fra samme periode i fjor.

## Sysselsetting i næringene

Figur 3 viser sysselsatte i Telemark fordelt på ulike næringer sammenlignet med landet. Tallene er per 4. kvartal 2024. Fordelingen tar utgangspunkt i registrert bosted i Telemark.

Helse- og sosialtjenester er den næringen som sysselsetter flest i Telemark. 24 prosent av alle sysselsatte, det vil si 20 214 personer, arbeider innen denne sektoren, mot 21 prosent i hele landet. Deretter følger varehandel og reparasjon av motorvogner med 13 prosent, industri med 11 prosent, bygge- og anleggsvirksomhet med 10 prosent, eiendomsdrift, forretningsmessig og faglige tjenesteyting med 9 prosent og undervisning med 8 prosent. 5 prosent er sysselsatt innen offentlig forvaltning, og 4 prosent innen transport og lagring.

Innad i Telemark har Skien, Nome, Drangedal, Siljan og Notodden størst andel sysselsatte innen helse- og sosialtjeneste. Innen industri er det Bamble, Notodden, Porsgrunn og Nome som har størst andel sysselsatte sammenlignet med øvrige kommuner i fylket. Siljan og Seljord har en stor andel av innbyggerne sine sysselsatt innen varehandel, mens Kviteseid, Tinn, Kragerø og Bamble har mange sysselsatt innen overnatting og servering.

Bygge- og anleggsvirksomhet har høyest andel sysselsatte i Kviteseid, Hjartdal, Drangedal og Vinje.

**Figur 3.****Sysselsatte med bosted i Telemark og hele landet fordelt på næring, per 4. kvartal 2024. Prosent**

*Kilde:* SSB tabell 08536

# **Bedriftenes forventninger**

I spørsmål en og to i spørreskjemaet ble bedriftene spurt om hvor mange ansatte virksomheten hadde ved undersøkelses-tidspunktet, og hvor mange ansatte de trodde virksomheten kom til å ha om ett år, se vedlegg 1. Ut fra svarene kan man lage et sysselsettingsbarometer, se tabell 1. Alle bedrifter som forventer en økning i sysselsettingen blir betegnet som positive, mens bedrifter som forventer nedbemanning blir betegnet som negative. I et slikt barometer teller 15 ansettelser i en bedrift like mye som én ansettelse i en annen bedrift. Dette blir derfor et mål på hvor stor andel av bedriftene som ser positivt på framtiden, i stedet for et kvantitativt estimat på sysselsettingsendringen. Differansen mellom positive og negative bedrifter kaller vi netto forventning.

**Yrker og næringer**

Nav Vestfold og Telemark presenterer resultater for både yrker og næringer. Det er viktig å merke seg at inndelingen i yrker og næringer bygger på forskjellige klassifiseringsprinsipper. Næring viser hva slags produksjon som hovedsakelig foregår i virksomheten, mens yrkesbetegnelse viser hva slags arbeidsoppgaver som tilfaller en sysselsatt. Innenfor den enkelte næring vil det finnes et bredt spekter av yrker.

**Tabell 1: Sysselsettingsbarometer Vestfold og Telemark, 2019-2023 og i Telemark 2024-2025**

|  |  |  |  |
| --- | --- | --- | --- |
| Årstall | Positiv | Negativ | Netto forventning |
| 2019 | 29 % | 9 % | 20 % |
| 2020 | 23 % | 9 % | 14 % |
| 2021 | 23 % | 12% | 11 % |
| 2022 | 30 % | 8 % | 22 % |
| 2023 | 24 % | 11 % | 13 % |
| 2024 | 22 % | 11 % | 11 % |
| 2025 | 27 % | 9 % | 18 % |

*Kilde:* Nav

Tabellen viser at andelen bedrifter med positiv forventing hadde en nedgang fra 2019, men økning i 2022, for så en nedgang igjen i 2023. Andelen negative bedrifter hadde en økning fra 2020 til 2021, sannsynligvis mye påvirket av situasjonen mange bedrifter stod i igjennom pandemien. Andelen negative bedrifter gikk ned fra 2021 til 2022, og opp igjen i 2023. I 2024 og 2025 er det egne resulter for Telemark fylke, slik at det ikke kan sammenlignes direkte med årene 2019-2023, hvor det er resultater for Vestfold og Telemark. I år er netto forventning på 18 %, med 27 prosent positive og 9 prosent negative bedrifter.

**Navs sysselsettingsbarometer**

På spørsmålet om bedriftenes sysselsettingsforventninger det kommende året, skiller vi mellom bedrifter som forventer økt, uendret eller redusert sysselsetting. Netto forventningen i sysselsettingsbarometeret beregnes ved å se differansen mellom andelen som forventer stigende utvikling og andelen som forventer fallende utvikling. Netto forventning kan tolkes som et øyeblikksbilde av hvordan stemningen er blant bedriftene. En høy verdi på sysselsettingsbarometeret er et tegn på høy etterspørsel etter arbeidskraft.

Nordland har høyest netto forventning med 22 prosent, etterfulgt av Telemark med 18 prosent. Fylkene med lavest netto forventning er Møre og Romsdal med 4 prosent og Finnmark med 6 prosent. På landsbasis er netto forventning 11 prosent, ned fra 12 prosent i 2024, se figur 4.

**Figur 4. Sysselsettingsbarometer for 2024 og 2025, etter fylke**

*Kilde:* Nav

**Analyse**

I de tilfeller hvor resultatene presenteres i form av andeler og ikke absoluttverdier, vektes resultatene. Siden næringene varierer i størrelse er det nødvendig å tildele de store næringene mer vekt enn de små. Vektingen konstrueres ut fra forholdet mellom antall virksomheter i næringen og antall virksomheter totalt. Fordi utvalget har en overrepresentasjon av store virksomheter, må resultatene innenfor hver næring også vektes i forhold til små og store virksomheter i populasjonen.

Næringenes forventninger

Basert på næringer viser sysselsettings-barometeret at et stort flertall er positive, se figur 5. Igjen må det presiseres at barometeret ikke sier noe om antall ansatte som er involvert. Hvis det for eksempel er mange negative bedrifter med få ansatte, og en positiv bedrift med mange ansatte innen en næring, kan denne ene bedriften bidra til en positiv sysselsettingsvekst totalt sett. I sysselsettingsbarometeret vil likevel denne bransjen være negativ.

Figuren viser at det er et stort flertall av positive næringer. De positive næringene er eiendomsdrift, forretningsmessig og faglig tjenesteyting (netto forventning 43 prosent), bygge- og anleggsvirksomhet (netto forventning 32 prosent), informasjon og kommunikasjon (netto forventning 31 prosent), industri, samlet (netto forventning 28 prosent), transport og lagring (netto forventning 27 prosent), overnattings- og serveringsvirksomhet (netto forventning 24 prosent), helse- og sosialtjenester (netto forventning 19 prosent), finansierings- og forsikringsvirksomhet (netto forventning 14 prosent), elektrisitet, vann og renovasjon (netto forventning 13 prosent), varehandel og motorvognreparasjoner (netto forventning 12 prosent), jordbruk, skogbruk og fiske (netto forventning 9 prosent), og personlig tjenesteyting (netto forventning 7 prosent).

Offentlig forvaltning og bergverksdrift og utvinning har en nøytral forventning, mens undervisning har en negativ netto forventing med -27 prosent.

Figur 5. Næringsfordelt sysselsettingsbarometer. Differansen mellom andelen bedrifter som forventer å øke sysselsettingen og andelen som forventer å nedbemanne innenfor hver næring i Telemark i 2024 og 2025

*Kilde:* Nav

**Figur 6. Næringsfordelt sysselsettingsbarometer. Differansen mellom andelen bedrifter som forventer å øke sysselsettingen og andelen som forventer å nedbemanne innenfor industri og undergrupper i Telemark 2024 og 2025**

*Kilde:* Nav

Dersom vi sammenligner næringenes forventninger i Telemark med landet, ser vi at bedriftene har litt høyere forventninger totalt i Telemark enn landet, se figur 7.

**Figur 7. Næringsfordelt sysselsettingsbarometer. Differansen mellom andelen bedrifter som forventer å øke sysselsettingen og andelen som forventer å nedbemanne innenfor hver næring i Telemark og landet 2025**

*Kilde:* Nav

## Mislykket rekruttering

I spørsmål tre ble bedriftene spurt om de har forsøkt å rekruttere inn personer uten å få tak i rett/ønsket kompetanse de siste tre månedene. Vi ser av figur 8 at andelen som ikke har fått ansatt noen i Telemark i 2025 er 11 prosent, mens 9 prosent av bedriftene ansatte noen med lavere kompetanse enn de søkte etter.

**Figur 8. Andel bedrifter som har mislyktes i å rekruttere arbeidskraft eller har måttet ansette noen med annen eller lavere formell kompetanse enn man søkte etter i Telemark 2024 og 2025. Tall for 2019 - 2023 er sammenslått for det daværende fylket Vestfold og Telemark og derfor ikke direkte sammenlignbart. Prosent**

*Kilde:* Nav

Næringene hvor flest har mislyktes med rekruttering eller ansatt noen med lavere kvalifikasjoner er transport og lagring, undervisning, informasjon og kommunikasjon samt industri, se figur 9.

**Figur 9. Andel bedrifter som har mislyktes med rekruttering i Telemark i 2025, etter næring. Prosent**

*Kilde:* Nav

## 

Rekrutteringsproblemer

Bedriftene som hadde mislyktes med rekruttering ble i tillegg spurt om ingen/få kvalifiserte søkere var årsaken til at de ikke fikk tak i rett/ønsket kompetanse eller ansatte noen med lavere kvalifikasjoner. Dersom bedriftene svarte ja på dette, ble de definert som bedrifter med rekrutteringsproblemer. Svarene som ble gitt viser at 17 prosent av bedriftene i Telemark har rekrutterings-problemer i 2025, som er samme andel som på landsbasis (17 prosent).

Figur 10. Andel bedrifter med rekrutteringsproblemer som skyldes for få/ingen kvalifiserte søkere eller om det er andre grunner, i Telemark 2024 og 2025. Tall for 2019 - 2023 er sammenslått for det daværende fylket Vestfold og Telemark og derfor ikke direkte sammenlignbart. Prosent

*Kilde:* Nav

Figur 11 viser rekrutteringsproblemene fordelt på næring. Næringen med de største rekrutteringsproblemene er helse- og sosialtjeneste, transport og lagring, undervisning, overnatting og servering, og industri.

**Figur 11. Andel bedrifter med rekrutteringsproblemer som skyldes for få/ingen kvalifiserte søkere eller om det er andre grunner, i Telemark i 2025 etter næring. Prosent**

*Kilde:* Nav

# **Arbeidskraftbehovet i Telemark**

I Bedriftsundersøkelsen 2025 forventer 27 prosent av bedriftene i Telemark en økning av antall ansatte i løpet av året. 9 prosent av bedriftene forventer en nedgang, og 64 prosent forventer en uendret situasjon. Dette gir en differanse mellom optimistiske og pessimistiske bedrifter på 18 prosentpoeng.

11 prosent av alle bedriftene i Telemark har forsøkt å rekruttere inn personer uten å få tak i rett/ønsket kompetanse de siste tre måneder. 9 prosent av bedriftene har ansatt noen med lavere eller annen formell kompetanse enn de i utgangspunktet ønsket. Andelen bedrifter som svarer at dette skyldes ingen eller for få søkere er 17 prosent.

## Arbeidskraftbehov - næring

I Telemark er det estimert en mangel på arbeidskraft på 959 personer, se tabell 2. I 2024 ble det estimert en mangel på 1 362 personer i Telemark. I 2023 ble det estimert en mangel på 3 521 personer i det daværende fylket Vestfold og Telemark, og i 2022 ble mangelen estimert til 6 112 personer også i det daværende fylket Vestfold og Telemark. Det er størst mangel innen helse- og sosialtjeneste etterfulgt av varehandel, motorvognreparasjoner, eiendomsdrift, forretningsmessig og faglig tjenesteyting, bygge- og anleggsvirksomhet, industri samt overnatting og servering.

**Tabell 2. Estimert mangel på arbeidskraft fordelt på næring i Telemark 2025. Antall**

|  |  |
| --- | --- |
| Næring | Mangel på arbeidskraft i tall på personer |
| Helse- og sosialtjeneste | 350 |
| Varehandel, motorvognreparasjoner | 117 |
| Eiendomsdrift, forretningsmessig og faglig tjenesteyting | 87 |
| Bygge- og anleggsvirksomhet | 80 |
| Industri, samlet | 76 |
| Overnattings- og serveringsvirksomhet | 65 |
| Undervisning | 61 |
| Transport og lagring | 37 |
| Personlig tjenesteyting | 35 |
| Offentlig forvaltning | 26 |
| Informasjon og kommunikasjon | 17 |
| Elektrisitet, vann og renovasjon | 14 |
| Finansierings- og forsikringsvirksomhet | 9 |
| Jordbruk, skogbruk og fiske | \* |
| Bergverksdrift og utvinning | \* |

*Kilde:* Nav

Dersom vi sammenligner den estimerte mangel på arbeidskraft i Telemark med fjoråret, er det en reduksjon i estimert mangel på arbeidskraft i alle næringer utover finansierings- og forsikringsvirksomhet, informasjon og kommunikasjon samt undervisning.

I antall er det størst nedgang i mangelen på arbeidskraft innen helse- og sosialtjeneste og bygge- og anleggsvirksomhet.

Bygge- og anleggsvirksomhet har en reduksjon i estimert mangel på -54 prosent, og industrien samlet har en reduksjon på estimert mangel på arbeidskraft på -32 prosent, se figur 12.

**Figur 12. Estimert mangel på arbeidskraft fordelt på næring i Telemark 2024 og 2025. Antall**

På landsbasis er det en estimert mangel på 38 969 personer, ned med 4 650 personer fra 2024. Det er det en nedgang på estimert mangel på arbeidskraft innen de fleste bransjer utenom eiendomsdrift, forretningsmessig og faglig tjenesteyting, finansierings- og forsikringsvirksomhet, industri, samlet samt elektrisitet, vann og renovasjon.

Størst nedgang på landsbasis, i estimert mangel på antall personer, er det innen helse- og sosialtjeneste med -2 361 personer, varehandel, motorvognreparasjoner med -1 388 personer samt bygge- og anleggsvirksomhet med -751 personer.

**Mangel på arbeidskraft - definisjon**

For å kunne kartlegge omfanget av bedriftenes rekrutteringsproblemer er det nyttig å måle mangel på arbeidskraft i antall personer. I NAVs bedriftsundersøkelse blir dette gjort gjennom tre spørsmål. Bedriften blir bedt om 1) å besvare om de de siste tre månedene har forsøkt å rekruttere inn personer uten å få tak i rett/ønsket kompetanse. Dersom svaret er ja, bes bedriften om 2) å spesifisere om dette skyldes ingen/for få kvalifiserte søkere eller annet. Dersom bedriften svarer førstnevnte bes den 3) å oppgi hvor mange stillinger dette omfatter, og innenfor hvilke yrker. Mangelen på arbeidskraft hos den enkelte bedrift er likt antall personer bedriften velger å oppgi på det tredje spørsmålet. Svarene benyttes til å estimere mangel fordelt på næring, ut fra næringen som bedriften

tilhører samt mangel innen enkelte yrker i Telemark. Mangelen blir et mål på hvor mange stillinger som ikke ble besatt eller besatt med en annen kompetanse enn ønsket. Det vil knytte seg usikkerhet til disse estimatene. Jo mer detaljert kjennetegn det søkes på, desto større er usikkerheten til estimatet. For eksempel er det større usikkerhet knyttet til estimatene for yrker enn det vil være for næringer. Dette fordi det er færre virksomheter som har oppgitt mangel på et yrke enn innen en næring, og estimatet blir dermed mer følsomt dersom en bedrift oppgir svært høy mangel sammenlignet med andre.

## Arbeidskraftbehov - yrker

Tabell 3 viser en oversikt over de yrkene hvor det er størst estimert mangel på arbeidskraft. Alle tall er avrundet til nærmeste 25. Vi presiserer at dersom et yrke ikke er med på lista, betyr ikke det nødvendigvis at det ikke er etterspurt, men at datagrunnlaget kan være for spinkelt til å trekke konklusjoner.

**Tabell 3. Estimert mangel på arbeidskraft for utvalgte yrker i Telemark 2025. Avrundet til nærmeste 25**

|  |  |
| --- | --- |
| Næring | Mangel på arbeidskraft i tall på personer |
| Andre helseyrker | 75 |
| Helsefagarbeidere | 75 |
| Sykepleiere | 50 |
| Andre administrative ledere | 25 |
| Legespesialister | 25 |
| Spesialsykepleiere | 25 |
| Grunnskolelærere | 25 |
| Førskolelærere | 25 |
| Revisorer, regnskapsrådgivere | 25 |
| Kokker | 25 |
| Servitører | 25 |
| Frisører | 25 |
| Andre personlige tjenesteytere | 25 |
| Butikkmedarbeidere | 25 |
| Gatekjøkken- og kafémedarbeidere mv. | 25 |
| Andre salgsmedarbeidere | 25 |
| Andre pleiemedarbeidere | 25 |
| Tømrere og snekkere | 25 |
| Sveisere | 25 |
| Anleggsmaskin- og industrimekanikere | 25 |
| Renholdere i bedrifter | 25 |

*Kilde:* Nav

## Arbeidskraftbehov - utdanning

Nytt i år er at bedriftene som svarer at de har forsøkt å rekruttere uten å få tak i rett og/eller ønsket kompetanse også oppgir hvilket utdanningskrav som er knyttet til stillingen. Spørsmålet er bestilt av direktoratet for høyere utdanning og kompetanse, og det er de som har utformet listen over utdanninger. Her blir det ikke kartlagt hvilken kompetanse som kreves til stillingen, men retning og lengde innenfor det klassiske utdanningssystemet, se figur 13.

**Figur 13. Estimert mangel på arbeidskraft fordelt på utdanningskrav i Telemark 2025. Antall**

Størst mangel innen helse- og sosialtjenester

Helse- og sosialtjenesten sysselsetter ca. én av fem på landsbasis og nær én av fire i Telemark, samtidig som de er den næringen som rapporterer om størst mangel på arbeidskraft. Innen denne næringen er det en estimert mangel på 350 personer. Andre helseyrker, helsefagarbeidere, sykepleiere, legespesialister, spesialsykepleiere over mangelyrker.

Helse- og sosialtjeneste er en av næringene hvor det er utfordrende å rekruttere i Telemark. 31 prosent av bedriftene svarer at de ikke har fått ansatt noen, eller ansatte noen med lavere eller annen formell kompetanse enn de søkte etter, de siste tre måneder. På landsbasis svarer 33 prosent det samme.

27 prosent av bedriftene innen helse- og sosialtjenester forventer en økning i antall ansatte, mens 8 prosent forventer en nedgang i antall ansatte. Netto forventning blir dermed 19 prosent. På landsbasis er netto forventning 5 prosent.

I Navs ledighetsstatistikk var det per mars 2025 registrert 180 helt ledige og arbeidssøkere på tiltak fra helse, pleie og omsorg. Samtidig var det 338 utlyste stillinger.

## Størst optimisme innen eiendomsdrift, forretningsmessig og faglig tjenesteyting

Eiendomsdrift, forretningsmessig og faglig tjenesteyting består av ulike virksomheter, bl.a. sikkerhetstjenester, regnskaps-, reklame- og bemanningsbyråer, arkitekter og rengjøringstjenester, men også tjenester knyttet til drift og vedlikehold av bygningsmasse sorterer innunder næringen.

Innen næringen forventer 7 prosent en nedgang i sysselsettingen, mens 50 prosent forventer en økning. Dette gir en netto forventning på 43 prosent, som er en økning fra 19 prosent i 2024.

16 prosent av bedriftene svarer at de ikke har fått ansatt noen, eller ansatte noen med lavere eller annen formell kompetanse enn de søkte etter, de siste tre måneder. På landsbasis svarer 19 prosent det samme. Totalt sett er det estimert en mangel på 87 personer som er en nedgang på -44 personer fra 2024.

Mange ulike yrkesgrupper kan være ansatt her. Eksempel på yrke med mangel i år er revisor, regnskapsrådgiver og renholdere i bedrifter.

## Økt forventning innen bygge- og anleggsvirksomhet

Høy rente, bred prisstigning, svak kronekurs og høy inflasjon, som vi har sett de siste årene, er faktorer som påvirker konjunktursensitive bransjer som bygge- og anleggsbransjen.

I Bedriftsundersøkelsen 2024 forventet 29 prosent av bedriftene innen bygge- og anleggsvirksomhet i Telemark en økning i antall ansatte mens 15 prosent forventet en nedgang, som ga en netto forventning på 14 prosent. I 2025 oppgir 42 prosent av bedriftene at de forventer en økning i antall ansatte mens 10 prosent forventer en nedgang som gir en netto forventning på 32 prosent.

Åtte prosent av bedriftene innen bygge- og anleggsvirksomhet i Telemark svarer at de ikke har fått ansatt noen, men seks prosent svarer at de har ansatt noen med lavere eller annen formell kompetanse enn de søkte etter, de siste tre måneder. På landsbasis sier 15 prosent at de ikke har fått ansatt noen, mens åtte prosent har ansatt noen med lavere eller annen formell kompetanse enn de søkte etter, de siste tre måneder.

Det er estimert at denne bransjen mangler 80 personer. Den estimerte mangelen i Telemark fylke var 173 personer i 2024.

Per mars 2025 var 414 helt arbeidsledige og arbeidssøkere på tiltak registrert med bakgrunn fra bygg og anlegg i Telemark. På samme tid var det utlyst 70 stillinger i denne bransjen.

## Variasjon i industrien

Det er betydelig variasjon mellom de ulike delene av industrien. I Bedriftsundersøkelsen blir svarene fra bedriftene innen industri fordelt på ni ulike industrinæringer. Netto forventning i år viser at alle industrinæringene er nøytrale eller positive i Telemark.

Klart mest positiv er produksjon av elektriske og optiske produkter, produksjon av maskiner og utstyr. Men også produksjon av annen industri, næring og nytelsesmidler, petroleum og kjemisk produksjon, produksjon av metallvarer og trevarer er positive. De nøytrale undergruppene til industri er treforedling og grafisk produksjon samt tekstil- og lærvarer.

Samlet har næringen en positiv netto forventning på 28 prosent, opp fra 10 prosent i fjor. På landsbasis har næringen en netto forventning på 21 prosent.

15 prosent av bedriftene svarer at de ikke har fått ansatt noen og 8 prosent har ansatt noen med lavere eller annen formell kompetanse enn de søkte etter, de siste tre måneder, til sammen 23 prosent. På landsbasis svarer 21 prosent det samme.

Bedriftene innen industri estimeres til å ha en mangel på 76 personer totalt i Telemark.

## Lave forventninger i undervisning

Næringsgruppen undervisning består stort sett av offentlige virksomheter. Sysselsettingsutviklingen innen offentlig sektor er i stor grad styrt av offentlige budsjetter, og forventningene her viser seg ofte å være beskjedne. I år forventer undervisning en økt sysselsetting med -27 prosent i Telemark. Undervisning er eneste næring med negativ netto forventning i årets bedriftsundersøkelse. På landsbasis har næringen en netto forventning med -7 prosent.

Samtidig som næringen samlet sett forventer færre ansatte så mangler det arbeidskraft til allerede eksisterende stillinger. 17 prosent av bedriftene svarer at de ikke har fått ansatt noen og 10 prosent har ansatt noen med lavere eller annen formell kompetanse enn de søkte etter, de siste tre måneder, til sammen 27 prosent. På landsbasis svarer 22 prosent det samme.

Bedriftene innen undervisning estimeres til å ha en mangel på 61 personer totalt i Telemark.

# **Referanser**

Nav Vestfold og Telemark (2024). *Bedriftsundersøkelsen Telemark 2024*

Nav Vestfold og Telemark (2024). *Prognose for arbeidsmarkedet 2025*

Nav (2025). *Bedriftsundersøkelsen 2025*

Nav (2025). *Utviklingen på arbeidsmarkedet.* (Arbeid og velferd utgave 1 – 2025)

**NAVs bedriftsundersøkelse 2025**

***Kartlegging av arbeidsmarkedet***

**1. Hvor mange ansatte er det i virksomheten i dag?**

*Ta med disse gruppene: Fast ansatte, midlertidig ansatte, lærlinger, permitterte, personer på arbeidsmarkedstiltak som dere har lønnsutgifter for og personer som er utleid til andre virksomheter, men som er ansatt hos dere.*

*Følgende tas ikke med: Innleid arbeidskraft.*

Antall ansatte i dag:

**2. Hvor mange ansatte venter dere å ha om ett år?**

*Ta med de samme gruppene som i spørsmål 1. Gi en vurdering ut fra virksomhetens forventninger i dag.*

*Sett kun ett kryss.*

 Flere enn i dag

 Like mange som i dag

 Færre enn i dag

**3. Har virksomheten de siste tre månedene forsøkt å rekruttere inn personer uten å få tak i rett/ønsket kompetanse?**

*Vi ønsker svar selv om dere ikke venter en økning i antall ansatte det kommende året. Med forsøkt å rekruttere menes her at virksomheten aktivt har forsøkt å rekruttere ny(e) medarbeider(e) ved å lyse ut stilling, headhunte eller lignende, uten å lykkes.*

 Ja, vi fikk ikke ansatt noen *Gå til spørsmål 4.*

 Vi fikk ikke ansatt noen med de kvalifikasjonene vi søkte etter, men har ansatt noen med lavere eller annen formell kompetanse *Gå til spørsmål 4.*

 Nei *Avslutt spørreundersøkelsen.*

**4. Hva skyldes dette:**

 Ingen/for få kvalifiserte søkere *Gå til spørsmål 5.*

 Annet *Avslutt spørreundersøkelsen.*

**5. Innen hvilke yrker har dere forsøkt å rekruttere inn personer uten å få tak i rett/ønsket kompetanse, hvor mange stillinger dreier det seg om og hvilke utdanningskrav er det knyttet til stillingene?**

*Spesifiser hvilke yrker og utdanninger det gjelder. Ta både med stillinger hvor dere ikke har fått ansatt noen og stillinger hvor dere har måttet ansette personer med lavere eller andre kvalifikasjoner enn dere søkte etter. Hvis dere for eksempel har søkt etter en barnehagelærer, men i stedet har måttet ansette en assistent, skal dere føre opp én barnehagelærer. Korttidsengasjement på under 4 uker skal ikke tas med.*

*Yrke Utdanning Antall stillinger*

...............................................................

...............................................................

...............................................................

...............................................................

...............................................................

...............................................................

...............................................................

...............................................................

...............................................................

...............................................................