I Grenland overvåkes nivåene av ulike partikler og gasser i lufta. Partikkeltypen **PM10** og gassen **NO2** er luftforurensning som hovedsakelig er knyttet til trafikk.

**PM10** (partikler med diameter på 10 mikrometer eller mindre) skyldes i stor grad støv forårsaket av veitrafikk. Veistøv er slitasjepartikler fra bl.a. vei, bildekk og bremser. Trafikkmengde, fartsgrense langs veien, tyngde på bilene og piggdekkandel er faktorer som påvirker PM10-nivået lokalt.

Nivået av PM10 varierer med årstid og metrologiske faktorer. PM10-nivået er høyere i vintersesongen (oktober-mai), spesielt når det er sol og tørt vær. Nedbør skyller bort veistøv og bidrar til å redusere PM10-nivået. Nivået av svevestøv reduseres på våren, når piggdekkene tas av og vårrengjøring er gjennomført på veinettet.

**NO2**-nivåene påvirkes hovedsakelig av **eksos** fra biltrafikk og til en viss grad industriaktivitet ved noen målestasjoner. NO2-nivåene har se siste årene vært relativt lave (under grenseverdiene) i Grenland.

Mer informasjon om lokale forurensningskilder og hva som påvirker luftkvaliteten er å finne på denne nettsiden: <https://luftkvalitet.miljodirektoratet.no/artikkel/artikler/kilder-til-luftforurensning/>

**HVOR MÅLES DET?**

Det finnes fem målestasjoner for luftkvalitet i Grenland: To i Skien og tre i Porsgrunn. Disse målestasjonene skal være representative for Grenland, samt andre nærliggende byer som ikke har egne målestasjoner. Dette innebærer følgende:

**Haukenes** (Skien): Her måles langtransportert forurensning. Stasjonen er plassert slik at den ikke påvirkes av lokale forurensningskilder. NO2-nivåene kan brukes som en referanse for forurensningssituasjonen når det ikke er lokale forurensningskilder til stede. Måler ikke PM10.

**Lensmannsdalen** (Skien): Nær vei med høy trafikkmengde og 60 km/t som fartsgrense. Målingene ved denne stasjonen er representative for luftkvaliteten ved andre veier i Grenland ,ed tilsvarende trafikkmengde og fartsgrense.

**Sverresgate** (Porsgrunn): Veinær målestasjon i Porsgrunn sentrum. Målingene ved denne stasjonen er representative for sentrumsområder i Grenland, inkludert Skien sentrum.

**Knarrdalstranda** (Porsgrunn): Ligger litt utenfor bykjernen, og blir påvirket av flere ulike faktorer, bl.a. industri, vei og vedfyring (vintersesongen).

**Furulund** (Brevik, Porsgrunn kommune): Industripåvirket målestasjon.

Mer informasjon om Grenlands målestasjoner er å finne på denne nettsiden: <https://luftkvalitet.miljodirektoratet.no/maalestasjoner>